kardosdrur/scandi-wiki huggingface dataset:
Spar Nord Arena - Atletikhallen

Spar Nord Arena - Atletikhallen er et idrætsanlæg i Skive.

Atletikhallen er opvarmet og benyttes hovedsagligt til atletik og tennis.

Hallen, der er på 4500m2 rummer den første og hidtil eneste indendørs atletikbane i Danmark. Der er plads til 500 tilskuere ved stævner og ca. 2000, når hallen udlejes til kommercielle arrangementer.

Kilder 

Idrætshaller i Danmark
Bygninger, konstruktioner og anlæg i Skive
Sport i Skive
Ulfkær Kirke

Ulfkær Kirke ligger i Ulfborg i Ulfborg Sogn, Holstebro Kommune (Ribe Stift).

Bygning og inventar 
Ulfkær Kirke er en rødstenskirke og har tag af skifer. Stilen er en blanding af på den ene side spidsbuestil med vinduerne og tårnspiret og på den anden side romansk stil med rundbuerne i adskillelsen mellem koret og skibet samt på gesimsen rundt i kirkerummet.

Døbefonten er lavet til kirken og er af granit. Billedet på altertavlen er skabt af en lokal kunstner og forestiller Jesus, der tager en knælende mand i hånden og viser ham det nye Jerusalem. På toppen af tavlen ses et kors, som er en kopi af et kors, der er opsat på orgelpulpituret, så de to kors findes i hver ende af kirken. I 2012 blev altertavlen dækket over af en midlertidig tavle skabt af en yngre lokal kunstner og viser på et stort rundt billede fire scener fra Jesu liv: Mariæ bebudelse, Jesu fødsel, Jesu dåb og opstandelsen.

Orglet på pulpituret i kirkens østre ende har ti stemmer. Prædikestolen er udført af lokale håndværkere i renæssancestil og udsmykket med symboler på kirkeåret.

Historie 
Oprindeligt var Ulfborg Kirke eneste kirke i Ulfborg Sogn, men med udviklingen båret af anlæggelsen af Ulfborg Station i 1875 udviklede byen Ulfborg sig hastigt i slutningen af 1800-tallet, og snart opstod ønsket om at få en kirke i denne by, for at beboerne her kunne undgå den 3 km lange tur til den gamle kirke. En komité blev nedsat omkring år 1900, og i løbet af ganske kort tid lykkedes det denne at indsamle det dengang betragtelige beløb på 16.207 kr, hvilket dækkede udgifterne til opførelsen af en ny kirke uden behov for statstilskud. Desuden donerede en lokal købmand grunden og et beløb til inventaret og udsmykningen.

Opførelsen af kirken er tilsyneladende foregået uden brug af en arkitekt, men foretaget af lokale håndværkere. Kirken minder om andre kirker, der blev opført på denne tid, men er bemærkelsesværdig ved, at tårnet står i øst, og indgangen til kirken foregår herigennem. Der opstod et spørgsmål om, hvad kirken skulle hedde, idet det oplagte navn – Ulfborg Kirke – jo allerede var brugt. I stedet valgte man Ulfkær, der kommer fra, at området inden bygningen af stationen hed Sønderkær, som bestod af et par gårde samt en kro og et apotek. De to sidstnævnte hed begge Ulfkær, hvilket endte med at lægge navn til kirken.

Kirken stod færdig kort før jul 1900 og blev indviet 23. december dette år.

Der blev skænket et klokkespil til kirken i 1974 med 36 klokker, og som musikunderstøttelse havde man fra begyndelsen et harmonium, der allerede i 1907 blev afløst af et rigtigt orgel. Dette er to gange senere blev udskiftet, i henholdsvis 1927 og 1982. Kirken gennemgik en restaurering ved 100-året i 2000.

Referencer

Eksterne henvisninger 
 Ulfkær Kirke hos KortTilKirken.dk

Kirker i Holstebro Kommune
Kirker i Ribe Stift
Green River (sang)

Green River er en af John Fogertys sange fra 1969. Det var den anden single fra albummet Green River.

Interessante fakta 
 Sangen høres i trailer af filmen Taking Woodstock. 
 Green River høres i videospillene Rock Band og Grand Theft Auto: San Andreas.
 Green River er udført af flere kunstnere, herunder Mary Wilson (ca. 1980), Alabama (1982), The Minutemen (1984) og Bill Wyman' s Rhythm Kings (1997).
Singler fra 1969
Californisk grizzlybjørn

Den Californiske grizzlybjørn (Ursus arctos californicus) er en underart af den brune bjørn der levede i Californien men nu er uddød. Efter sigende blev den sidste bjørn set i 1924, hvorefter der ikke er fundet flere spor af bjørnen.

Bjørnen er stadig Californien officielle statsdyr, hvilket gør at bjørnen stadig ofte ses på frimærker. Også på Californiens flag er der et billede af denne bjørneart.

I Californien forekommer stadig amerikanske sortbjørne.

Bjørne
IUCN Rødliste - uddøde arter
Aiakos

Aiakos eller Aeacus (græsk: Αἰακός) er i græsk mytologi søn af Aigina og Zeus. Han blev født på øen Égina, som har navn efter hans mor, og blev siden konge over øen.

Hans forældre havde en affære, indtil Sisyfos røbede dem.

Græsk mytologi
Lyrskovgade

Lyrskovgade er en gade på Vesterbro i København, der går fra Enghave Plads til Vesterfælledvej. På den nordlige side ligger Vesterbro Bibliotek og Kulturhus i nr. 4 og ellers en lang karre af etageejendomme i røde mursten, der blev opført efter tegninger af Poul Holsøe og Curt Bie i 1946. Den sydlige side udgøres hovedsageligt af Enghaveparken med grønne områder, en legeplads og en scene. På et kort stykke mellem Ejderstedgade og Vesterfælledvej ligger den nordlige ende af en karre fra 1928.

Gaden fik sit navn i 1927 efter byen Lyrskov (tysk: Lürschau). I 1043 slog Magnus den Gode en vendisk hær på Lyrskov Hede, og i 1848 overnattede den danske hær her efter Slaget ved Slesvig. Gaden indgår i en større gruppe gader på Vesterbro, der er opkaldt efter slesvigske lokaliteter.

I 1984 lavede Cæcilia Holbek Trier dokumentarfilmen Varm mad - et folkekøkken om Københavns sidste folkekøkken, der lå i Lyrskovgade. Folkekøkkenet lukkede i 1976. I dag ligger Værestedet Lyrskovgade i nr. 10-12.

Noter 

Gader på Vesterbro
Platanvej

Platanvej er en gade på Frederiksberg i København, der går fra Frederiksberg Allé til Vesterbrogade. Gaden blev oprindeligt anlagt af gartner Hintze, der også plantede de platantræer på stedet, som gaden fik sit navn efter omkring 1866.

Bygninger og beboere 

Oprindeligt var gaden en villavej, men de fleste villaer er nu forsvundet til fordel for højhuse og etageejendomme. For eksempel er tre villaer, der blev opført i nr. 7, 9 og 11 efter tegninger af Henning Wolff revet ned, og i stedet ligger der nu to boligblokke fra 1982-1983 på stedet.

Hjørnerne ved Vesterbrogade har i tidens løb været præget af flere markante bygninger. I 1874 opførte arkitekten Theodor Stuckenberg således en af sine mest ejendommelige bygninger for etatsråd, departementschef P.T.J. Benzon-Buchwald i form af en villa med en stor vinterhave udenom. Villaen blev revet ned i 1938. Året efter indrettedes Platan Biografen i en nyopført bygning opført i Art Deco-stil efter tegninger af Ernst Kühn med senere ombygning i 1959 af Ole Hagen. Biografen ophørte i 1976, og der blev efterfølgende indrettet et supermarked i bygningen. På gavlen mod Platanvej blev der i 2019 opsat en stor gengivelse af Storm P.'s oliemaleri Børsherren, der blev lavet til Esbjerg Centralbibliotek i begyndelsen af 1930'erne. Det viser en børsherre, der studerer aktiekurser i avisen uden sans for den park, han går igennem.

På det modsatte hjørne ligger Hintzes Villa, der blev opført i 1887 efter tegninger af J.E. Gnudtzmann for gartner Peter Vilhelm Hintze. Det husede senere Mekanisk Musik Museum gennem en årrække, indtil det lukkede i 1980'erne. Bagved ligger intimteatret Teatret ved Sorte Hest fra 1978. Teatret har til huse i en gammel lagerbygning, der oprindeligt var udstyret med vognport og tjenerbolig for de tjenestefolk, som arbejdede i villaen. Sorte Hest er i øvrigt en tidligere landevejskro fra 1600-tallet, der ligger ved siden af villaen på Vesterbrogade.

I nr. 22-28 ligger etageejendommen Platanhusene, der består af et højhus og to lavere fløje vinkelret på det. I alt rummer de 128 lejligheder, der varierer fra 32 til 140 m². Ejendommen blev opført i 1969-1970 med Jac. Hartmann som bygherre, Ole Hagen og Chr. P. Jensen & L. V. som arkitekter og Timmermann A/S som entreprenør. Ved opførelsen blev der benyttet armeret beton, hvor delene blev støbt på stedet. Bygningssiderne er beklædt med gule mursten, og på tagene er der lagt tagpap.

I den nordlige ende ved Frederiksberg Allé ligger Frederiksberg Allé Station på metrostrækningen Cityringen, der åbnede i 2019. I forbindelse med etableringen blev en villa fra 1935, der var opført i røde mursten i funktionalistisk stil, revet ned. Villaen var i øvrigt i en periode ejet af filmproducenten John Olsen.

Andet 
Axel Bentzen malede i 1929 et oliemaleri med titlen Platanvej. Sommer, hvor træerne på den billøse gade ses.
Maleriet er i Statens Museum for Kunsts besiddelse.

Noter 

Gader på Frederiksberg
Wilhelm Friedrich Ernst Bach

Wilhelm Friedrich Ernst Bach (født 24. maj 1759 i Bückeburg ved Hannover, død 25. december 1845 i Berlin) var en tysk komponist i musikerfamilien Bach. 

Han var den eneste af Johann Sebastian Bachs børnebørn som opnådee berømmelse som komponist.

Liv 
Wilhelm Friedrich fik den første musikundervisningen af sin far, Johann Christoph Friedrich Bach. Fra 1778 underviste onklen Johann Christian Bach i London ham, og snart oparbejdede han sig et ry som solist og klaverlærer i byen. Efter onklens død i 1782 rejste Wilhelm til Paris og Nederlandene og blev senere Musikdirektor i Minden. I 1789 kaldte kong Frederik Vilhelm III af Preussen ham til Berlin, hvor han var cembalist hos dronning Frederikke af Hessen-Darmstadt. Hun døde i 1805, og Bach fik samme stilling hos dronning Louise af Mecklenburg-Strelitz og var tillige musiklærer for den preussiske prins.

Efter, at dronning Luise døde i 1811, trak Bach sig fra alle sine embeder. Prins Heinrich, broder af kong Frederik Vilhelm III af Preussen, bevilgede ham en livslang pension på 300 Reichstaler.

Da det gamle Bach-mindesmærke i Leipzig blev afdækket 23. april 1843, var Wilhelm Friedrich Ernst Bach til stede som  Johann Sebastian Bachs sidste mandlige efterkommere. Under denne begivenhed blev han kendt med Robert Schumann og Felix Mendelssohn Bartholdy. Schumann skrev i sit tidsskrift Neue Zeitschrift für Musik, at Bach var "Bortset fra [J.S.] Bach fejrede man den eneste af hans børnebørn som fortsat, en fremdeles energisk 84-åring med snehvidt hår og udtryksfulde træk, som var kommet fra Berlin sammen med hustru og to døtre. Ingen kendte til ham på forhånd, selv ikke Mendelssohn, som havde boet i Berlin længe og befattede sig så meget med J.S. Bach."

Wilhelm Friedrich Ernst Bach er gravlagt på II. Sophien-Friedhof i Berlin-Mitte.

Musik 
Af Bach er det bevaret klavermusik, blandt andet tre klaverkoncerter, én koncert for to klaver og andet. Desuden to symfonier, to orkestersuiter, én divertimento, én sekstet, én triosonate for to fløjter og cello, lieder og kantater. Dreyblatt i F-dur er et specielt seks-hændigt stykke, hvor yderstemmene spilles af en udøver som sidder i midten, flankeret af to kvindelige ledsagere, som spiller midt på klaviaturet.

Litteratur 
  (artiklen omhandler faderen; sønnen nævnes.)

Noter

Eksterne henvisninger 
 

Wienerklassikkens komponister
Komponister fra Tyskland
Cembalister
Personer fra Landkreis Schaumburg
Poffertjes

Poffertjes er en sød dejret, der primært spises i Nederlandene. Det er en slags små pandekager, men tykkere efterhånden som de hæver.

Skelnen mellem poffertjes og pandekager 
Poffertjes bliver i modsætning til pandekager, ikke kun lavet af hvedemel, men også boghvedemel. I modsætning til pandekager vendes de små pandekager under forberedelse selvom dejen ikke er helt størknet. De er således indefra endnu blødere og er de pæne og runde.

Poffertjes er ofte præsenteret som en typisk nederlandsk ret, men kommer oprindeligt fra Frankrig. Andre lande har også retter som ligner dem. For eksempel er der Æbleskiver i Danmark, Munkarna i Sverige, og Munker i Norge. I Nederland bliver poffertjes serveret med flormelis, smør og eventuelt med sirup, marmelade eller advocaat.

I en restaurant eller poffertjesbod bruges store røde kobberplader der anvendes til at hurtig berede store antal af poffertjes. Poffertjesbagere i restauranter eller ved poffertjesboder er erfaren i at meget hurtigt vende de små pandekager.

Hjemme, kan de let blive lavet i en poffertjes-pan. Dette var oprindeligt en rund støbejerns plade med håndtag, med cirkulære fordybninger. I dag, er også rustfrit stål, og non-stick hændelser. Det er også muligt at pandekager til bage i en sandwich brødrister eller kontakt grill med en særlig poffertjes-plade, en rektangulær plade med runde fordybninger.

Eksterne links 

 "Poffertjes" på nederlandsk
 Traditionelt poffertjes-recept 

Mad fra Holland
Christian Lundeberg

Christian Lundeberg (født 14. juli 1842 i Forsbacka, død 10. november 1911 i Stockholm) var en svensk statsmand, der var Sveriges statsminister fra august til november 1905.

Biografi 
Lundeberg var officer i hæren 1861—1874, men styrede ved siden heraf sin faders jernværk i årene 1865—1872 og blev derefter deltager og leder af et aktieselskab, der ejede et andet. I 1881 valgtes han til landstinget for Gävleborgs län og blev dets formand 1893—1907. Han valgtes 1881 tillige til forretningsudvalget for lenets landhusholdningsselskab og var dets næstformand. I 1885 valgtes han til Første Kammer og havde siden sæde her, samt var en af kammerets ledende mænd, udpræget protektionist og Højremand. Allerede 1888—1889 og på ny 1892—1903 var han medlem af Statsutskottet (Finansudvalget) og dets formand siden 1896. Han fik tillige andre vigtige hverv, således 1887—1888 som medlem af kommitteen om jernbanetaksterne og 1897—1898 af Forsvarskomiteen; var 1895 medlem af det hemmelige udvalg og 1901 formand for Rigsdagens Forsvarsudvalg, hvor han viste stor dygtighed til at føre modstridende meninger sammen til et praktisk udslag. Han var en afgjort modstander af de norske krav om et særskilt konsulatsvæsen og var 1903—1904 hovedtaleren imod udenrigsministeren grev Lagerheim, på grund af dennes imødekommende optræden. På den overordentlige rigsdag i sommeren 1905 — efter Norges unionsbrud — var han formand for fællesudvalget om unionens opløsning og var derefter med at afslutte Karlstadoverenskomsten, samt blev i augusti—november førsteminister for det blandingsministerium, som førte opløsningen til endelig afslutning. 1906—1908 var han vicetalmand (næstformand) i Første Kammer og 1907 formand i Valgretsudvalget, der forberedte den endelige løsning af det længe omtvistede spørgsmål om udvidet valgret såvel til Andet Kammer som til kommunalråd og landsting, samt derigennem også til Første Kammer. Efter de nye valg udnævntes han 1910 af kongen til formand for Første Kammer.

Kilder 
 
  

Sveriges statsministre
Medlemmer af førstekammeret i Sveriges Rigsdag
Svenskere i 1800-tallet
Svenskere i 1900-tallet
Manny Diaz

Manuel "Manny" Alberto Diaz (født 5. november 1954) er en cubansk-amerikansk politiker som var borgmester over Miami fra 2001-2009.

Borgmestre fra USA
Gustaf Åkerhielm

Johan Gustaf Nils Samuel Åkerhielm (født 24. juni 1833 i Stockholm, død 2. april 1900 sammesteds) var en svensk friherre og politiker, der var Sveriges statsminister fra 1889 til 1891. Han var også medlem af Riksdagen fra 1859 til 1866, finansminister fra 1874 til 1875 og udenrigsminister i 1889.

Han var søn af Gustaf Fredrik Åkerhielm.

Biografi 
Efter endte Uppsalastudier blev han ansat i Indenrigsministeriet. 1856—63 var han i diplomatiets tjeneste i Paris, Sankt Petersborg, Wien og de sidste 3 år i København. Som adelig deltog han i et par rigsdage, deraf den sidste stænderrigsdag, hvor han hørte til repræsentationsreformens tilhængere. 1870—75 sad han i Andet Kammer, 1873 og 74 som tingets næstformand. Han gjorde sig i de år særlig fortjent af den skandinaviske møntkonventions tilblivelse 1873. September 1874 indtrådte han som finansminister i det Carlesonske ministerium, men afgik allerede i maj 1875 på grund af uenighed om et værnepligtsforslag. Åkerhielm blev nu et virksomt medlem af Første Kammer. Sommeren 1889 blev han udenrigsminister i det protektionistiske ministerium Bildt og i oktober samme år statsminister. Hans ministerium var særdeles virkedygtigt: forsvaret og mellemrigsloven reformeredes, hypoteksvæsenet ligeså, og det vigtige arbejde på den nordlige stambane fremskyndedes, ligesom kolonisationen i det folketomme Norrland fremmedes. Nogle løsrevne ord ("tala svenska med norrmännen") fra et privat møde om værnepligten i landstinget, maj 1891, blev af modstanderne udlagte som trusel mod Norge og medførte til sidst, at Åkerhielm måtte gå af 10. juli 1891, efterfulgt af Boström som førsteminister. I 1893 indvalgtes Åkerhielm i Andet Kammer, men overgik i 1895 til Første Kammer og havde sæde her til sin død. I 1876 var Åkerhielm bleven øverstekammerjunker og 1888 Serafimerridder. Han nød altid stor anseelse i alle partier, og hans interesser spændte over de forskelligste for landets udvikling vigtige områder. Redelig og selvstændig og praktisk, som han var, samt statelig i sin fremtræden, lagde hans ord altid et tungt lod i vægtskålen.

Kilder

Se også 
Sveriges regeringer

Eksterne henvisninger 

Sveriges statsministre
Udenrigsministre fra Sverige
Finansministre fra Sverige
Friherrer fra Sverige
Svenskere i 1800-tallet
Personer fra Stockholm
Gustaf Fredrik Åkerhielm

Gustaf Fredrik Åkerhielm (10. februar 1776—23. september 1853) var en svensk embedsmand. Han var far til Gustaf Åkerhielm.

Åkerhielm begyndte som officer ved Livgarden til Hest og deltog i den finske krig 1808. I 1811 afgik han med obersts titel. 1818—1823 var han direktør for Hofkapellet og skuespillene og viste sig her meget energisk også som forfatter og oversætter, han indførte således Shakespeare på den kongelige svenske scene, som under ham havde en af sine mest glimrende perioder. I 1826 sattes han ind i styrelsen for fængselsvæsenet og arbejdsanstalterne, ligesom han fra 1827 var generaltolddirektør. 1831—40 var han minister. Som adelsmand havde han fra 1800 haft sæde i Stænderrigsdagen og beklædte der mange tillidsposter, ligesom der i det offentlige liv betroedes ham mange vigtige hverv.

Kilder 

 

Officerer fra Sverige
Embedsmænd fra Sverige
Teaterledere
Oversættere fra Sverige
Dramatikere fra Sverige
Svensksprogede forfattere fra Sverige
Svenskere i 1700-tallet
Svenskere i 1800-tallet
Moorrege

Moorrege er en by og en kommune i det nordlige Tyskland, beliggende i Amt Moorrege under Kreis Pinneberg. Kreis Pinneberg ligger i den sydlige del af delstaten Slesvig-Holsten.

Geografi 
I kommunen ligger landsbyerne Bauland, Heidrege, Klevendeich, Moorrege og Oberglinde. Bauland og Klevendeich ligger i Haseldorfer Marsch. Heidrege, Moorrege og Oberglinde ligger hovedsagelig på geesten og er i løbet af det 20. århundrede nærmest vokset sammen.

Moorrege ligger ved vandløbet Pinnau og grænser til byen Uetersen og kommunerne Appen, Heist, Haselau og Neuendeich. Hovedvejen B 431 og den historiske oksevej går gennem kommunen.

Eksterne kilder/henvisninger 

 Kommunens side  på amtets websted
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Kommuner i Slesvig-Holsten
Byer i Kreis Pinneberg
Sønder Nissum Kirke

Sønder Nissum Kirke ligger i landsbyen Sønder Nissum i Sønder Nissum Sogn lidt syd for Nissum Fjord.

Bygning og inventar 
Koret og skibet i Sønder Nissum Kirke er bygget med granitkvadre suppleret med munkesten samt sten skaffet i nærområdet. Arkitektonisk er de opført i romansk stil, mens det senere tilbyggede tårn er i gotisk stil. Der er blytag på hele kirken, bortset fra våbenhuset, der har tegltag. Store dele af kirken er hvidkalket, idet dog en stor del af koret fremstår med de rå kvadre, og våbenhuset i ukalket tegl. Indvendigt har kirken loft af bjælker og brædder.

Altertavlen er trefløjet og stammer fra 1587. Centerfeltet med motiv fra nadveren er fra 1800-tallet, mens de to sidefelter er de originale med fire motiver fra Jesu liv. Øverst er der fire trekanter med engle. Selve alterbordet er i muret kvadre, og døbefonten i granit er fra tiden omkring kirkens opførelse i romansk stil.

Prædikestolen med tilhørende lydhimmel er fra begyndelsen af 1600-tallet og udsmykket med afbildninger af evangelisterne. Af andre genstande i kirken kan nævnes en gammel indsamlingsbøsse og et krucifiks fra 1700-tallet.

På kirkegården er der mindetavler for dels forliset af to engelske orlogsskibe julenat 1811, hvor 1700 sømænd døde, dels for ti engelske og canadiske søfolk og flyvere, der omkom i området under anden verdenskrig.

Historie 
Kernen af Sønder Nissum Kirke i form af kor og skib stammer fra omkring 1250, mens tårn og våbenhus er senere tilbygninger, sidstnævnte fra 1800-tallet.

Kirken er renoveret for få år siden og fik i 2008 et nyt orgel.

Referencer

Eksterne henvisninger 
 
 Sønder Nissum Kirke hos KortTilKirken.dk

Kirker i Holstebro Kommune
Kirker i Ribe Stift
1988 (album)

1988 er det andet og sidste studiealbum af den danske sanger og sangskriver Noah. Albummet udkom den 18. november 2016 på Copenhagen Records og Universal Music. Det er det eneste album fra gruppen har indspillet hvor Lasse Dyrholm ikke medvirker på. Dyrholm forlod Noah i december 2015. Dog har Dyrholm været med til at skrive tre af albummets sange, herunder singlerne "Før vi falder" og "På vej hjem".

Albummet modtog i november 2017 platin for 20.000 solgte eksemplarer.

Spor

Hitlister

Ugentelige hitlister

Årslister

Certificeringer

Kilder 

Popalbum fra Danmark
Studiealbum
Album fra 2016
Sekundærrute 271

Sekundærrute 271 er en rutenummereret landevej på Falster.

Ruten strækker sig fra Stubbekøbing til Nykøbing F.

Rute 271 har en længde på ca. 19 km.

Kilder 

271
Shot

Et shot er en lille mængde spiritus, der drikkes ren eller med f.eks. farvet likør og serveres i et lille glas af ofte 3-4 cl. 

Alkoholiske drikke
Ord og vendinger
Snøre (slik)

Snøre er slik, der har form som lange runde snører eller snørebånd. De fås i forskellige smagsnuancer og farver heriblandt cola (mørkebrun), jordbær (rød), karamel (lysebrun) og lakrids (sort). Snørerne har en diameter på ca. 2,5 mm, og de er 70 cm lange. 

Slikket markedsføres under Malaco-mærket og fremstilles af virksomheden Cloetta.

Snøre benyttes ind imellem til konkurrencer og/eller sjov ved sociale begivenheder.

Ekstern henvisning
 Cloetta.dk - Snøre og Stjerner

Slik
Neuendeich

Neuendeich er en by og en kommune i det nordlige Tyskland, beliggende i Amt Moorrege under Kreis Pinneberg. Kreis Pinneberg ligger i den sydlige del af delstaten Slesvig-Holsten.

Geografi 
Neuendeich ligger nær Elben ved dens biflod Pinnau. Det meste af kommunen ligger i Seestermüher Marsch, og en mindre del i Haseldorfer Marsch. Oberrecht, Rosengarten, Schadendorf og Schlickburg ligger i kommunen.

Neuendeich ligger lige vest for Uetersen som Bundesstraße B 431 fra Wedel mod Elmshorn passerer igennem.

Eksterne kilder/henvisninger 

 Kommunens side  på amtets websted
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Kommuner i Slesvig-Holsten
Byer i Kreis Pinneberg
Katarina af Navarra

Katarina af Navarra (født 1468, død 12. februar 1517) var regerende dronning af Navarra fra 1483 til 1517.

Hun var datter af Gaston af Foix, fyrste af Viana og Magdalena af Frankrig, søster til Ludvig 11. af Frankrig. Hun var sønnedatter af dronning Eleonora af Navarra, gift med Jean d'Albret, der blev hendes medregent i 1484, og mor til kong Henrik 2. af Navarra.

Eksterne henvisninger 

Regerende dronninger af Navarra
Huset Foix
Paramount Network

Paramount Network er en amerikansk kabel-tv-kanal, der tidligere hed The Nashville Network (TNN). Den blev grundlagt af Gaylord Entertainment Company og Group W Satellite Communications i marts 1983. Da TNN ville ændre navn til Spike TV i 2003, blev kanalen sagsøgt af filminstruktøren Spike Lee, som mente, at der var en risiko for, at seerne ville forbinde kanalen med ham.
Kanalen kom til Danmark d.8 januar 2019, hvor den erstattede Comedy Central.

Noter 

Etableret i 1983
Tv-kanaler fra USA
ViacomCBS
Jean Schlumberger

Jean Schlumberger henviser til:

 Jean Schlumberger (forfatter) (1877-1968) – fransk forfatter
 Jean Schlumberger (juvelerer) (1907-1987) – fransk smykkekunstner